Lietuvos Respublikos Vyriausybė

nutarimas

Dėl VIDAUS REIKALŲ MINISTRO VALDYMO SRITIES ĮSTAIGŲ SAUGOMŲ SVARBIŲ VALSTYBĖS OBJEKTŲ

2015 m. spalio 19 d. Nr. 1090
Vilnius

Vadovaudamasi Lietuvos Respublikos viešojo saugumo tarnybos įstatymo 7 straipsnio 7 punktu, Lietuvos Respublikos policijos veiklos įstatymo 14 straipsnio 3 dalies 13 punktu, Lietuvos Respublikos valstybės sienos apsaugos tarnybos įstatymo 5 straipsnio 2 dalimi, Lietuvos Respublikos vadovybės apsaugos įstatymo 2 straipsnio 7 dalimi ir Lietuvos Respublikos įstatymo „Dėl užsienio valstybių diplomatinių atstovybių Lietuvos Respublikoje statuso“ 9 straipsnio 1 dalimi, Lietuvos Respublikos Vyriausybė nutaria:

1. Nustatyti, kad:

1.1. Viešojo saugumo tarnyba prie Lietuvos Respublikos vidaus reikalų ministerijos saugo:

1.1.1. geležinkelio tunelį (Kaune);

1.1.2. geležinkelio tiltą per Nemuną (Kaune);

1.1.3. geležinkelio tiltą per Dubysos upę (Raseinių rajone, Lyduvėnuose);

1.1.4. Kauno hidroelektrinę;

1.1.5. Kruonio hidroakumuliacinę elektrinę;

1.1.6. suskystintų gamtinių dujų terminalą (Klaipėdoje);

1.1.7. Sveikatos apsaugos ministerijos Ekstremalių sveikatai situacijų centro Farmacinės veiklos ir medicinos rezervo saugojimo poskyrį (Nemenčinėje);

1.1.8. tarptautinio Vilniaus oro uosto teritoriją, atsižvelgdama į oro uosto valdytojo patvirtintos aviacijos saugumo programos nuostatas;

1.1.9. tarptautinio Kauno oro uosto teritoriją, atsižvelgdama į oro uosto valdytojo patvirtintos aviacijos saugumo programos nuostatas;

1.1.10. tarptautinio Palangos oro uosto teritoriją, atsižvelgdama į oro uosto valdytojo patvirtintos aviacijos saugumo programos nuostatas;

1.1.11. akcinės bendrovės „Klaipėdos nafta“ valdomą naftos terminalą Subačiaus gyvenvietėje (Kupiškio rajone);

1.1.12. Lietuvos Respublikos vidaus reikalų ministerijos administracijos pastatą ir jo teritoriją;

1.1.13. Lietuvos Respublikos užsienio reikalų ministerijos administracijos pastatą ir jo teritoriją.

1.2. Valstybės sienos apsaugos tarnyba prie Lietuvos Respublikos vidaus reikalų ministerijos saugo tarptautinio Palangos oro uosto teritoriją, atsižvelgdama į oro uosto valdytojo patvirtintos aviacijos saugumo programos nuostatas.

1.3. Lietuvos policijos teritorinės įstaigos saugo:

1.3.1. Lietuvos Respublikos diplomatines atstovybes, konsulines įstaigas ir jų vadovų rezidencijas;

1.3.2. Lietuvos Respublikos Seimo viešbutį;

1.3.3. užsienio valstybių diplomatines ir tarptautinių organizacijų atstovybes, užsienio valstybių konsulines įstaigas ir jų vadovų rezidencijas Lietuvos Respublikoje;

1.3.4. Lietuvos Respublikos užsienio reikalų ministerijos administracijos pastatą ir jo teritoriją.

1.4. Vadovybės apsaugos departamentas prie Vidaus reikalų ministerijos saugo Lietuvos Respublikos Seimo viešbutį.

1.5. Lietuvos Respublikos vidaus reikalų ministerija ne rečiau kaip kartą per metus vidaus reikalų ministro nustatyta tvarka įvertina svarbių valstybės objektų fizinę apsaugą ir atsižvelgdama į grėsmes nacionaliniam saugumui teikia Lietuvos Respublikos Vyriausybei pasiūlymą papildyti šį nutarimą naujais svarbiais valstybės objektais, kurių veiklos sutrikdymas keltų didžiausią pavojų žmonėms ar aplinkai, arba išbraukti atitinkamus šio nutarimo 1.1–1.4 papunkčiuose nurodytus svarbius valstybės objektus.

2. Pavesti:

2.1. ministrams, suderinus su vidaus reikalų ministru, iki šio nutarimo įsigaliojimo patvirtinti jų valdymo sritims priskirtų šio nutarimo 1.1–1.4 papunkčiuose nurodytų svarbių valstybės objektų (1.3.2 ir 1.4 papunkčiuose nurodyto svarbaus valstybės objekto – vidaus reikalų ministrui arba jo įgaliotai institucijai, suderinus su Lietuvos Respublikos Seimo kanceliarija) fizinės apsaugos reikalavimus, jeigu jie nepatvirtinti kitais teisės aktais;

2.2. šio nutarimo 1.1–1.4 papunkčiuose nurodytoms institucijoms ir įstaigoms bei jų saugomų svarbių valstybės objektų valdytojams (savininkams, o dėl 1.3.1 ir 1.3.3 papunkčiuose nurodytų svarbių valstybės objektų – Lietuvos Respublikos užsienio reikalų ministerijai) organizuoti saugomų svarbių valstybės objektų apsaugą pagal šio nutarimo 2.1 papunktyje nurodytus ar kitais teisės aktais nustatytus fizinės apsaugos reikalavimus;

2.3. ministerijoms teikti Lietuvos Respublikos vidaus reikalų ministerijai jos prašymuose nurodytą informaciją apie ministrų valdymo sritims priskirtų svarbių valstybės objektų apsaugą, reikalingą šio nutarimo 1.5 papunkčio nuostatoms įgyvendinti.

3. Šis nutarimas, išskyrus 1.1.4, 1.1.5, 1.1.10, 1.1.13, 1.4 ir 2.1 papunkčius, įsigalioja 2016 m. sausio 1 dieną.

4. Šio nutarimo 1.1.4, 1.1.5, 1.1.13 ir 1.4 papunkčiai įsigalioja 2016 m. liepos 1 dieną.

5. Šio nutarimo 1.1.10 papunktis įsigalioja 2018 m. sausio 1 dieną.

6. Šio nutarimo 1.2 papunktis galioja iki 2017 m. gruodžio 31 dienos.

7. Šio nutarimo 1.1.1–1.1.3, 1.1.7, 1.3.2 ir 1.3.4 papunkčiai galioja iki 2016 m. birželio 30 dienos.

8. Pripažinti netekusiais galios:

8.1. Lietuvos Respublikos Vyriausybės 1992 m. vasario 24 d. nutarimą Nr. 124 „Dėl objektų, kurių apsaugą vykdo vidaus tarnybos daliniai, sąrašo patvirtinimo“ su visais pakeitimais ir papildymais;

8.2. Lietuvos Respublikos Vyriausybės 1993 m. gegužės 24 d. nutarimą Nr. 358 „Dėl valstybinės reikšmės objektų, kurių apsaugą vykdo krašto apsaugos sistemos institucijos, apsaugos organizavimo“ su visais pakeitimais ir papildymais;

8.3. Lietuvos Respublikos Vyriausybės 1999 m. gegužės 3 d. nutarimą Nr. 518 „Dėl valstybės institucijų ir kitų svarbių objektų apsaugos“ su visais pakeitimais ir papildymais.

Ministras Pirmininkas	Algirdas Butkevičius

Vidaus reikalų ministras	Saulius Skvernelis